Rassistiese Aanmerkings is gronde vir Onmiddelike Ontslag - Jy en die RegJy en die Reg
Tuis › Artikels › Arbeidsreg › Rassistiese Aanmerkings is gronde vir Onmiddelike Ontslag
RASSISTIESE AANMERKINGS IN DIE WERKPLEK IS GRONDE VIR ONMIDDELIKE ONTSLAG
In die onlangse arbitrasie van Makhanya en St. Gobain het die kwessie van rassistiese aanmerkings in die werkplek weer ter sprake gekom.
Die arbitrasie het onder die vaandel van die Bedingingsraad vir die Chemiese Bedryf (NBCCI) met saaknommer GPCHEM 367-18 plaasgevind. Die uitspraak is op 25 Desember 2018 gelewer.
Die geskil het oor die ontslag van die werknemer gehandel nadat hy tydens 'n vergadering, waar gemoedere hoog geloop het, 'n rassistiese aanmerking teenoor 'n kollega gemaak het.
Volgens die werkgewer het die werknemer 'n voorman die volgende woorde toegesnou: "You rule with an iron fist, as if it was still the time of the Boers."
'n Dissiplinêre verhoor het plaasgevind en die werknemer is weens onvanpaste rasgebaseerde aanmerkings in die werksplek ontslaan.
Die werkgewer was van mening dat die opmerking rassisties was en tot konflik in die werkplek kon lei.
Tydens kruisondervraging het die werknemer beweer dat sy woorde nie as rassisties beskou kon word nie omdat hy die woorde aan 'n swart persoon gerig het.
Prosedurele onbillikheid by ontslag is ook deur die werknemer beweer, maar is nie van belang vir die onderwerp van dié artikel nie. Die argument is in elk geval deur die kommissaris wat die arbitrasie hanteer het, verwerp.
Na aanhoor van getuienis het die kommissaris die volgende bevindings gemaak:
Die werknemer het volgens sy eie weergawe erken dat hy sy kollega daarvan beskuldig het dat hy regeer "as if Boers were still in charge", of soortgelyke woorde.
Die term "Boer" het 'n baie negatiewe konnotasie en behoort in dieselfde lig beskou te word as die gewraakte K-woord.
Beide hierdie woorde dra 'n seer geskiedenis en die gelykheidshof het verskeie kere al gepoog om die gebruik van hierdie terme uit die samelewing te verwyder.
Die feit dat hierdie tipe woorde gebruik is, sou waarskynlik bygedra het tot onrus in die werkplek.
Die werknemer is in 'n leiersrol in die werkplek as vakbondverteenwoordiger en behoort van beter te weet, en tesame met die feit dat hy geen berou vir sy woorde getoon het nie, toon dit aan dat hy nie van sodanige gedrag gerehabiliteer kan word nie.
Daar is voorts bevind dat die ontslag regverdig is en verwysing is van die hand gewys.
Hierdie saak is weer eens 'n bevestiging en 'n streng waarskuwing aan elke werknemer dat enige rassistiese opmerkings onaanvaarbaar in die werkplek is en tot onmiddellike ontslag kan lei.
Dit is verder verblydend dat forums soos die bedingingsraad wat hierdie saak aangehoor het, die howe navolg in hulle benadering dat enige soort rassisme onaanvaarbaar is, hetsy wit op swart of andersom en dat die gebruik van woorde soos "Boer", wat baie keer deur politici misbruik word ook rassisties en afkeurenswaardig is.
Indien jy van rassisme aangekla word, kontak Solidariteit se Dienssentrum by 0861 25 24 23 vir behoorlike advies.